Suonne sunnate

Suonne sunnate è na canzona napulitana d'o 1907.

Scheda d''a canzona
 Parole 'e: Gennaro Rainone 
 Museca 'e: Giuseppe Capolongo 
 Anne 'e nascita: 1907

'E pparole
Suonne sunnate
p''e vvie sulitarie 'e Capemonte!...
'Nterra assettate
quanta vase ca ce simmo date 'nfronte!
Che sentimento!
Nce pienze cchiù Carmé'? Te vène a mente?
Suonne sunnate
p''e vvie sulitarie 'e Capemonte!...

Carmela, Carmè'...
Io che vulesse fá
pe' te vedé turná,
n'ata vota, addu me!

Frónne sfrunnate
da 'e primme viente 'e vierno 'mmiez'ê vvie...
E, scarpesate,
facevano rummore comm'a spie...
e te tremmava
'sta mana bella che mm'accarezzava...
Frónne sfrunnate
da 'e primme viente 'e vierno 'mmiez'ê vvie!

Carmela, Carmè'...
Io che vulesse fá
pe' te vedé turná,
n'ata vota, addu me!

Ammore amato
p''e vvie sulitarie 'e Capemonte...
Nce só' turnato
ma pure 'e ppiante mm'hanno letto 'nfronte
ca mm'hê traduto,
ca tutt'ammore nuosto è giá fernuto...
Ammore amato
p''e vvie sulitarie 'e Capemonte!...

Carmela, Carmè'...
Io che vulesse fá
pe' te vedé turná,
n'ata vota, addu me!

Pe' sèntere 'o mutivo

Sergio Bruni - Suonne sunnate

Categurìa:'E canzone napulitane